
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  31 martie 2009               

PL-x  203 /2009                     


A V I Z

asupra  proiectului de Lege  pentru respingerea Ordonanţei de urgenţă a Guvernului nr.230/2008 pentru modificarea unor acte normative în domeniul pensiilor din sistemul public, pensiilor de stat şi al celor de serviciu
                 În conformitate cu prevederile art.95 şi 115 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă, cu proiectul de Lege pentru respingerea Ordonanţei de urgenţă a Guvernului nr.230/2008 pentru modificarea unor acte normative în domeniul pensiilor din sistemul public, pensiilor de stat şi al celor de serviciu, trimis cu adresa nr.PL-x 203 din 18.03.2009  şi înregistrat cu nr.31/363 din 19.03.2009.
                Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este  Cameră decizională. 
                Senatul, în calitate de primă Cameră sesizată, a adoptat proiectul de lege în şedinţa din 16 martie 2009.

 Potrivit prevederilor art.61 din Regulamentul Camerei Deputaţilor, republicat, Comisia a dezbătut proiectul de lege  în şedinţa din 31 martie  2009.

Proiectul de lege are ca obiect de reglementare respingerea Ordonanţei de urgenţă a Guvernului nr.230/2008 pentru modificarea unor acte normative în domeniul pensiilor din sistemul public, pensiilor de stat şi al celor de serviciu,  act normativ prin care se propune suspendarea pensiilor pe perioada în care beneficiarii sunt încadraţi într-o funcţie remunerată de la bugetul de stat, precum şi restituirea sumelor primite cu ocazia pensionării.
Curtea Constituţională, prin Decizia nr.82 din 15 ianuarie 2009, referitoare la excepţia de neconstituţionalitate a dispoziţiilor Ordonanţei de urgenţă a Guvernului nr.230/2008 ridicată de Avocatul Poporului, constată neconstituţionalitatea acestui act normativ, fiind încălcate prevederile art. 115 alin.(6) din Constituţia României, republicată. 
Potrivit art.147 alin.(1) din Constituţie, dispoziţiile din legile şi ordonanţele în vigoare constatate ca fiind neconstituţionale îşi încetează efectele juridice la 45 de zile de la publicarea deciziei Curţii Constituţionale în Monitorul Oficial al României, dacă în acest interval , Parlamentul sau Guvernul, după caz, nu pun de acord prevederile neconstituţionale cu dispoziţiile Constituţiei.
Membrii comisiei au examinat proiectul de lege supus avizării, expunerea de motive şi avizul favorabil, cu observaţii şi propuneri, al Consiliului Legislativ nr.1656/30.12.2008, asupra ordonanţei de urgenţă.
                 În urma dezbaterilor, având în vedere şi Decizia Curţii Constituţionale nr.82/2009, precum şi expirarea termenului de 45 de zile prevăzut la art.147 din Constituţie, Comisia juridică, de disciplină şi imunităţi a hotărât, cu unanimitate de voturi, avizarea favorabilă a proiectului de Lege  pentru respingerea Ordonanţei de urgenţă a Guvernului nr.230/2008 pentru modificarea unor acte normative în domeniul pensiilor din sistemul public, pensiilor de stat şi al celor de serviciu.
În raport de obiectul şi conţinutul reglementării,  proiectul de lege  face parte din categoria legilor organice. 
                     PREŞEDINTE,                           SECRETAR,
                     Daniel BUDA                       Gabriel   ANDRONACHE

